ועדת החינוך והתרבות, כנסת 15, פרוטוקול מספר 141, 2000-07-18 10:00

זבולון אורלב: אני מתכבד לפתוח את ישיבת ועדת החינוך והתרבות.

זבולון אורלב: על סדר-היום הצעת חוק חינוך ממלכתי (תיקון – מטרת החינוך הממלכתי), התש"ס-1999, של קבוצת חברי הכנסת בראשות חבר-הכנסת טלב אלסאנע.

זבולון אורלב: חבר-הכנסת אלסאנע, תציג בבקשה את החוק.

טלב אלסאנע: בוקר טוב.

טלב אלסאנע: חוק חינוך ממלכתי נחקק בשנת 1953, ובהגדרת המטרה לא מוזכר ואין התייחסות לחינוך הערבי ולמשמעות של החינוך הערבי.

טלב אלסאנע: יש להביא בחשבון את הסיטואציה ואת הנסיבות ואת כל מה שהיה ב-1953 במערכת היחסים בין המדינה לבין אזרחיה.

טלב אלסאנע: הדברים השתנו, מערכת היחסים השתנתה, הנסיבות באזור השתנו, וההגדרה של מטרות החינוך נותרה כשהיתה.

טלב אלסאנע: התוצאה היא, לדעתי, שבמערכת החינוך התחילו לגדל צור צעיר שהוא זר לתרבות שלו, לזהות שלו, וכשגדל דור כזה, הדבר הזה משפיע על הגיבוש החברתי, ואנחנו רואים את ההתפוררות החברתית והעבריינות בקרב האוכלוסייה הערבית.

טלב אלסאנע: אני לא מבקש להקים מנהל חינוך עצמאי, כמו שהוא קיים אצל החרדים.

טלב אלסאנע: אני מבקש בהגדרת המטרות שהן תתייחסנה למערכת החינוך הערבי בהתאם.

טלב אלסאנע: לגבי החוק המונח לפנינו אני הודעתי למשרד החינוך שאני מוותר על סעיף 1(2).

טלב אלסאנע: יהיה סעיף קטן (1), ובמקום "תרבות ישראל" יבוא "התרבות העברית והערבית בישראל".

טלב אלסאנע: וגם אם יש ויכוח בסוגייה הזאת, אני לא רואה בזה דבר עקרוני.

טלב אלסאנע: גם את הפסקה הזאת אפשר לקבל ללא תיקון, אבל זאת הצעה.

טלב אלסאנע: הפסקה החשובה, לדעתי, היא שאחרי סעיף 2 לחוק העיקרי יבוא: "מטרת החינוך הערבי.

טלב אלסאנע: מטרת החינוך הערבי היא להשתית את החינוך הערבי במדינה על הערכים הנאורים שבמורשת הערבית, על ערכי הדמוקרטיה, על נאמנות לחוקי המדינה, על שוויון בין המינים ובין העמים, ועל שאיפה לחברה הבנויה על שוויון, סובלנות, עזרה הדדית ואהבת הבריות".

טלב אלסאנע: אלה דברים מאד אוניברסליים, מאד הומאניים, מאד שוויוניים ודמוקרטים, ואין לדעתי שום סיבה לא להסכים להצעה שהיא לחלוטין מצומצמת ומינימלית.

זבולון אורלב: תודה.

זבולון אורלב: אני חושב שיש פה אי-הבנה.

זבולון אורלב: הצעת החוק שלך הונחה על שולחן הכנסת בדצמבר ואני חושב שהיא עברה בחודש מארס.

זבולון אורלב: יש חוק – תיקון מטרות החינוך – של חבר-הכנסת אמנון רובינשטיין, שהוגש בקדנציה הקודמת, הוחלה עליו רציפות בקדנציה הנוכחית, והוא עבר כבר בקריאה שנייה ושלישית בתחילת מארס.

זבולון אורלב: חבר-הכנסת רובינשטיין כיוון לדעתך ואמר שהמטרות משנת 1953 הן ערכאיות, הן כתובות בשפה של אותה תקופה: חינוך חקלאי ועוד כיוצא באלה דברים, והן באמת לא מביאות לידי ביטוי כל מיני התפתחויות שהיו במערכת החינוך, ובמקום מטרות בעלות אופי כזה הוא עכשיו כתב מטרות שונות.

זבולון אורלב: המטרות האלה הוסכמו בוועדת החינוך והתרבות על דעת כולם, יהודים וערבים, בקדנציה הקודמת, והוסכמו גם כן על-ידי כל חברי ועדת החינוך והתרבות, כולל חברי הכנסת הערבים שלה גם בקדנציה הנוכחית.

זבולון אורלב: ואכן, מה שהיה פעם מטרות החינוך הפך להיות פתאום מגילת העצמאות, כלומר ספר שלם, וכדי לעשות את זה פה אחד, על-פי בקשתו של ד"ר עזמי בשארה, אחרי ויכוחים גדולים שהיו פה, הוספנו פעם ראשונה במטרות החינוך הכרה בחינוך הערבי.

זבולון אורלב: הוסיפו: להכיר את השפה, התרבות, ההיסטוריה, המורשת והמסורת הייחודית של האוכלוסייה הערבית ושל קבוצות אוכלוסייה אחרות במדינת ישראל, להכיר בזכויות השוות של כל אזרחי ישראל.

זבולון אורלב: זאת הפסקה המיוחדת שנתנה ייחוד לחינוך הערבי, מעבר לסעיפים האומרים להעניק שוויון הזדמנויות לכל ילד, לאפשר התפתחות, לטפח מעורבות בחיי החינוך והחברה, וכו'.

טלב אלסאנע: שהם כלליים.

זבולון אורלב: זה מתחלק לשלוש קבוצות.

זבולון אורלב: קבוצה אחת של המטרות היא קבוצה קהילתית של מדינת ישראל: להכיר את העקרונות של הקמת המדינה, את ערכיה של מדינת ישראל כמדינה יהודית ודמוקרטית, לטפח יחס כבוד לזכויות האדם, לחירויות היסוד – אלה דברים ששייכים לכלל מערכת החינוך.

זבולון אורלב: הקבוצה היחידה – לא החינוך הדתי, לא החינוך הממלכתי, לא החינוך החרדי, למרות שזה חל על כולם – לא קיבל ביטוי.

טלב אלסאנע: אבל בענין החינוך החרדי יש חוקים ספציפיים.

זבולון אורלב: אתה צודק, אבל לא במטרות.

זבולון אורלב: פרק המטרות חל על כלל עם ישראל.

זבולון אורלב: נענינו, וזה הוגדר כפריצת דרך, נענינו באופן מיוחד כדי להשיג הסכמה רחבה.

זבולון אורלב: דרך אגב, אני חייב לומר למען היושר, שחבר-הכנסת בשארה אמר שהוא לא יצביע בעד, אבל הוא יימנע, מפני שיש לו השקפות שונות, והוא גם הגיש הסתייגויות, שאת רובן הוא לא הביא להצבעה.

זבולון אורלב: חבר-הכנסת מוחמד כנעאן, למיטב ידיעתי, הצביע בעד.

זבולון אורלב: אני חושב שיש כפילות בדבר הזה ואני מציע לך שתעשה שוב התייעצות, אם יש לך ענין בקידום הדבר הזה, כי לדעתי זה לא יעבור.

זבולון אורלב: כולם לא יצאו מרוצים 100% מהמטרות.

זבולון אורלב: כדי שתהיינה מטרות אחידות כולם צריכים להתפשר, ובהתפשרות הזאת כל אחד לא יצא מרוצה ממשהו.

טלב אלסאנע: חמישים שנה לא רק שאנחנו מתפשרים, אנחנו לא קיימים במערכת החינוך.

זבולון אורלב: כולם התפשרו, כי אתה מבין שגם בלי בעיית הערבים, רק ליהודים מטרות החינוך הן מסובכות מאד.

זבולון אורלב: זה היה רלבנטי כל עוד המטרות הערכאיות האלה היו בתוקף, ואני אישית מתפלא איך חמישים שנה לא שינו אותן.

זבולון אורלב: כשאתה קורא אותן אתה לא מאמין שזה בכלל רלבנטי היום.

זבולון אורלב: פה נעשתה היסטוריה.

זבולון אורלב: כולם לא קיבלו פה 100% כפי שהם רצו, אבל זאת היתה האפשרות היחידה להשיג קונסנסוס למטרות החינוך, שזאת הצהרה.

זבולון אורלב: אין פה דברים תכליתיים של הקצאת משאבים, אלא כהצהרה, ואני חושב שנעשתה פה פריצת דרך.

זבולון אורלב: אני מציע לך להתייעץ ולשקול את הדברים.

טלב אלסאנע: אני אשקול את זה.

זבולון אורלב: אני מבקש ממך עוד דבר.

זבולון אורלב: תבוא בדברים עם חבר-הכנסת אמנון רובינשטיין, כי הוא הוביל את המהלך הזה, ואם הוא הצליח להביא את מר"צ ואת המפד"ל להסכמה על מטרות החינוך, אז הוא עבד די קשה.

זבולון אורלב: דרך אגב, בקדנציה הקודמת הוא השיג את ההסכמה של השר לוי ושאקי מצד אחד ושל יוסי שריד וחבריו על מטרות החינוך, וזאת היתה הברקה יפה מאד, ואנחנו לא עשינו שינויים בשוליים.

עו"ד מרים פרנקל-שור: מינוריים.

זבולון אורלב: מינוריים מאד, כדי לא לפגוע באותה הסכמה.

זבולון אורלב: התקבלה הסתייגות אחת נגדי.

זבולון אורלב: כלומר, אנחנו הצבענו נגד, בענין תורה.

זבולון אורלב: הוסיפו עוד מלה של תורה.

זבולון אורלב: זאת שטות להכניס, אבל זאת שטות לעשות מזה מהומה.

זבולון אורלב: כי כשאומרים ללמוד את מורשת ישראל, זה לא כולל גם טקסט של תורה?

זבולון אורלב: כי לא מדובר פה על קיום מצוות או על שמירת אורח-חיים.

זבולון אורלב: חבר-הכנסת רובינשטיין שקל אפילו לבקש ממני למשוך את החוק.

זבולון אורלב: אמרתי לו: אל תעשה מהומה.

זבולון אורלב: לכל היותר, אם אתה רוצה, תגיש תיקון, נדבר על הדבר הזה ונשתדל להגיע להסכמה.

זבולון אורלב: בסעיף מטרות החינוך המטרה שלנו היא להגיע להסכמה, לא לפעול בכוחניות של רוב ומיעוט, כי יש לנו אחריות כללית.

זבולון אורלב: לכן, תבוא אתו בדברים והוא יסביר לך את המשמעויות של הזזת דברים עכשיו.

זבולון אורלב: אם תבוא הצעה אחת לקריאה ראשונה, אני אומר לך שיהיה פה מבול של בקשות, שצריך לשקול אם אנחנו רוצים את זה או לא.

טלב אלסאנע: בסדר גמור.

זבולון אורלב: אם כך, סיכמנו שאתה תיתן לי תשובה.

זבולון אורלב: זאת גם עמדת המשרד?

דפנה לב: כן.

עו"ד איל זנדברג: כן.

זבולון אורלב: חבר-הכנסת אלסאנע, זאת גם עמדת משרד החינוך ומשרד המשפטים.

זבולון אורלב: תודה רבה לכם.

זבולון אורלב: הישיבה נעולה.

זבולון אורלב: - - - - - - - -